Man in gesig gesteek toe hy wou Uber‘n Man is drie keer gesteek toe hy Sondag wou Uber. Foto: Via Jack Parow op Facebook ŉ Man is Sondag in Johannesburg aangeval en met ŉ skerp voorwerp in sy gesig gesteek toe hy glo van die Uber-vervoerdiens gebruik wou maak. Die voorval volg te midde van voortdurende konflik en geweld tussen metertaxi- en Uber-bestuurders. Mense in die metertaxi-bedryf beskuldig Uber daarvan dat Uber metertaxi’s se “besigheid steel”. Die Afrikaanse kletsrymer, Jack Parow, het Maandag op Facebook oor die aanval uitgevaar. Hy het ŉ foto van die slagoffer, wat hy as sy vriend Dirk Agenbag identifiseer, geplaas en versoek dat gebruikers dit deel sodat geweld in die taxibedryf kan beëindig. Volgens Parow het Agenbag ŉ Uber-bestuurder in Melville ontbied. “Toe die bestuurder opdaag en Dirk in die motor klim, het ŉ taxibestuurder vanuit nêrens gekom en hom drie keer in die gesig gesteek. Die Uber-bestuurder het niks gedoen nie en vir Dirk gesê om uit die motor te klim omdat hy op die sitplek bloei,” het Parow gesê. Parow het bygevoeg hy en nog ŉ vriend, Barthlo Visagie, is “die ander dag” deur taxibestuurders met pangas gedreig toe hulle buite Sandton City Mall vir ŉ Uber-bestuurder gewag het. “Hoekom doen niemand niks hieroor nie? En moet my nie vertel dit is omdat Uber ander se werk afneem nie. Uber-bestuurders is ook Suid-Afrikaners, maar selfs al was hulle nie, hoe kan sulke optrede regverdig word? Verbeel jou ek gaan na ander kunstenaars se optredes toe en steek ander mense omdat hulle nie by my vertoning is nie. Ek gebruik Uber, dit is ŉ goeie diens, maar dit word onmoontlik om daarvan gebruik te maak.” Samantha Allenberg, Uber se woordvoerder, het Maandag in ŉ verklaring gesê dit is ŉ “ontstellende situasie” wat deeglik ondersoek moet word. “Ons ondersoekspan is besig om na al die partye uit te reik en sal ondersteuning bied waar nodig. Ons sal ook die polisie in hul ondersoek bystaan waar ons kan.” Sy het gesê dit is ondenkbaar dat iemand sulke geweld kan pleeg om ŉ verbruiker se keuses te beperk. “Dit is onaanvaarbaar en die polisie en regering moet ŉ sterker standpunt neem teen dié onwettige optrede.” Allenberg het gesê Uber is toegewyd tot die veiligheid van almal wat van die Uber-app gebruik maak. “Ons doen alles wat ons kan om voorvalle te voorkom en bystand aan bestuurders en passasiers te bied, maar die regering en owerhede moet ingryp en sterker optree om hierdie geweld te beëindig.” Meer inligting oor die aanval was nie dadelik beskikbaar nie. Maroela Media het by die polisie navraag gedoen en wag nog vir terugvoer. Agenbag se toestand was nie dadelik bekend nie. Sy familie het versoek dat die media sy gesig om privaatheidsredes verbloem.